Na podlagi 3. odstavka 315. člena Statuta Univerze v Mariboru (Ur. list RS, št. 44/15 in 92/15) je Senat Fakultete za kmetijstvo in biosistemske vede Univerze v Mariboru na svoji 4. izredni seji dne 24. 8. 2016 sprejel

**P R A V I L N I K**

**O PRIZNANJIH, ZAHVALAH IN ZAHVALNIH LISTINAH**

**FAKULTETE ZA KMETIJSTVO IN BIOSISTEMSKE VEDE UNIVERZE V MARIBORU**

**Splošne določbe**

1. člen

Ta pravilnik ureja podelitev priznanj, zahval in zahvalnih listin (v nadaljevanju: priznanja), vrsto in število priznanj, pogoje in kriterije, obliko in postopek za podelitev ter druga vprašanja v zvezi s priznanji Fakultete za kmetijstvo in biosistemske vede Univerze v Mariboru (v nadaljevanju: fakulteta).

2. člen

Priznanja fakulteta podeljuje za namen posebnega priznavanja izjemnih uspehov, zaslug, dosežkov in sodelovanja posameznikom, katedram in inštitucijam za znanstveno raziskovalno in izobraževalno delo ter gospodarstvu za spodbujanje razvoja dejavnosti v okviru svojega poslanstva.

3. člen

Fakulteta podeljuje:

* priznanja visokošolskim učiteljem in sodelavcem za izjemne dosežke na znanstveno raziskovalnem področju,
* priznanja za izjemne dosežke na strokovnem področju,
* priznanja za izjemne dosežke na izobraževalnem področju,
* priznanja za izjemne prispevke pri pomoči za razvoj fakultete,
* priznanja študentom za izjemen študijski uspeh,
* priznanja študentom za izjemne dosežke na znanstveno-raziskovalnem področju,
* zahvale študentom za izjemno delo na področju obštudijskih dejavnosti,
* zahvalne listine posameznikom in institucijam za uspešno sodelovanje s fakulteto,
* priznanja in zahvale Študentskega sveta ter
* priznanja v izjemnih primerih.

3.a člen

V tem Pravilniku se izrazi, ki se nanašajo na osebe in so zapisani v moški slovnični obliki, uporabljajo kot nevtralni za ženski in moški spol.

4. člen

Postopke za podelitev priznanj vodi posebna Komisija za nagrade in priznanja fakultete (v nadaljevanju: Komisija).

5. člen

Komisijo sestavljajo štirje visokošolski učitelji (eden je gostujoči), en sodelavec iz posestva UKC ter en sodelavec iz vrst nepedagoških sodelavcev, ki jih za mandatno dobo štirih let imenuje Senat fakultete in dva predstavnika študentov, ki jih za mandatno dobo enega leta imenuje Študentski svet fakultete izmed študentov. Komisija izmed svojih članov izbere predsednika.

6. člen

Če v tem pravilniku ni določeno drugače, lahko na podlagi razpisa, Komisiji posredujejo predloge za podelitev priznanj: dekan, Senat fakultete, Študentski svet fakultete, tajnik in posamezne katedre.

Predlogi morajo biti podani pisno in morajo biti utemeljeni, skladno z določili tega pravilnika. Predlogom morajo biti priložena zahtevana dokazila. Če predlog podaja Senat fakultete ali Študentski svet fakultete, mora biti predlogu priložen izpis sklepa.

Komisija pregleda, oceni in poda mnenje za vse pravočasno prispele predloge. Nepravočasne predloge s sklepom zavrže. Za nepopolne predloge lahko Komisija pozove predlagatelje, da jih v treh dneh dopolnijo.

Komisija vrednoti rezultate tekočega koledarskega leta, izjema je pedagoško delo, pri katerem se upoštevajo rezultati zadnjega zaključenega študijskega leta.

Komisija glasuje o vseh predlaganih kandidatih za posamezno priznanje z večino glasov. Če je najvišje število uvrščenih kandidatov z enakim številom glasov večje od razpisanih priznanj, se Komisija odloča še v drugem itd. krogu glasovanja tako, da izbere tiste kandidate, za katere glasuje večina vseh članov. Senatu fakultete o izbranih predlogih posreduje pozitivno mnenje.

Če predlog za priznanje kandidatu ni bil sprejet, Komisija pobude ponovno ne obravnava naslednje leto, razen če odloči o enkratni preložitvi obravnave.

O nesprejetju predlogov in o preložitvi obravnave Komisija obvesti predlagatelje.

O podelitvi priznanj dokončno odloči Senat fakultete.

7. člen

Priznanja Fakulteta podeljuje na dan, ki se določi kot dan fakultete, praviloma v mesecu novembru. Priznanja podeljuje dekan.

8. člen

O podelitvi priznanj Fakulteta vodi posebno »Knjigo priznanj, zahval in zahvalnih listin FKBV UM«, v katero se pod zaporedno številko vpišejo podatki o prejemniku, datum sklepa Senata fakultete o podelitvi priznanja ali zahvale oz. zahvalne listine in kratka obrazložitev.

Knjiga je javno dostopna in jo hrani Fakulteta kot listino trajne vrednosti.

**Priznanja visokošolskim učiteljem in sodelavcem za izjemne dosežke na znanstveno raziskovalnem področju (do dve priznanji)**

9. člen

* Priznanje za objavo v najvišje rangirani reviji v bazi Web of Science (eno priznanje). Priznanje prejme kandidat, ki je redno polno ali delno zaposlen na Fakulteti za delo (članek), ki je uradno objavljeno v tiskani obliki (izjemoma lahko tudi v elektronski obliki). Če je na voljo v tekočem letu samo na spletu, uradno pa je delo objavljeno v reviji naslednje leto, je to objava naslednjega leta. Priznanje prejme prvi avtor, vodilni avtor pa le, če prvi avtor ni zaposlen na fakulteti. Upoštevajo se samo objave v skupini revij prvega kvartila, A1. V primeru znanstvene odličnosti - A'', se upošteva samo to. Znotraj področja so objave rangirane z razmerjem med skupnim številom naslovov revij in mestom revije:

$$P=\frac{Σ}{R}$$

*P* = rang revije

*Σ* = število revij področja

*R* = mesto revije

Primer. Revija, ki je na petem mestu (*R*=5) področja s 120 naslovi revij (*Σ* =120) je bolje rangirana (*P* = 24), kot revija, ki je na četrtem mestu na področju s 60 nalovi revij (*P* = 15).

* Priznanje za največjo citiranost avtorja in mednarodno odmevnost znanstvenega in raziskovalnega dela (do eno priznanje). Upoštevajo se čisti citati, kot jih beleži SICRIS.

**Priznanje za izjemne dosežke na strokovnem področju (do dve priznanji)**

10. člen

* Priznanje za skupno največ pridobljenih sredstev na domačih in mednarodnih projektih na katedro. Priznanje prejme katedra z največ pridobljenih sredstev po projektih, kar je razvidno iz pogodb.
* Priznanje za skupno največ pridobljenih sredstev na domačih in mednarodnih projektih na člana katedre.
* Priznanje za izjemne rezultate na strokovnem ali kakšnem drugem projektu (npr. zelo cenjene strokovne rešitve, izboljšava nekega stroja ali orodja, izboljšava tehnologije proizvodnje, nove sorte ipd.)

Med skupno pridobljena sredstva ne štejejo sredstva programske skupine.

**Priznanje za izjemne dosežke na izobraževalnem področju (do dve priznanji)**

11. člen

* Priznanje za najboljšega redno zaposlenega visokošolskega učitelja (eno priznanje).
* Priznanje za najboljšega redno zaposlenega visokošolskega sodelavca (eno priznanje).

Priznanji prejmeta po anketi študentov najvišje ocenjena visokošolski učitelj in visokošolski sodelavec.

**Priznanje za izjemne prispevke pri pomoči za razvoj fakultete (do dve priznanji)**

12. člen

* Priznanje nepedagoškemu delavcu za dolgoletno vestno in skrbno delo (po največ eden vsako leto iz strokovnih služb in skupine tehniških sodelavcev). Predlagatelji so vodje služb, vodje kateder in tajnik fakultete.
* Priznanje delavcu na posestvu fakultete: Pivola z Botaničnim vrtom in Meranovo. Predlagatelj je vodja posestva, dekan ali kakšen drugi organ FKBV.

**Priznanje študentu za izjemen študijski uspeh (do dve priznanji)**

13. člen

* Priznanje študentom, ki so v predvidenih rokih zaključili študijski program s povprečno oceno nad 9,3. Priznanje se podeli največ dvema najboljšima študentoma z vseh stopenj študija.

**Priznanje študentu za izjemne dosežke na znanstveno-raziskovalnem področju (do dve priznanji)**

14. člen

• Priznanje za izjemno odmevno znanstveno raziskavo (do eno priznanje).

• Priznanje za zelo odmevno, ali visoko rangirano znanstveno objavo (do eno priznanje).

Priznanje se podeljuje študentoma druge in tretje stopnje. Predlagatelji so dekan, vodje kateder ali Komisija za znanstveno raziskovalno dejavnost.

**Zahvala študentu za izjemno delo na področju obštudijskih dejavnosti (do eno priznanje)**

15. člen

* Zahvala za dolgoletno sodelovanje na področju obštudijskih dejavnosti. Zahvalo se podeli na podlagi argumentov predlagatelja.

Predlagatelji so dekan, vodje kateder ali Študentski svet Fakultete.

Vključeni so lahko tudi študentski funkcionarji, vendar v takšnih primerih ne more biti predlagatelj Študentski svet Fakultete.

**Zahvalne listine posameznikom in institucijam za uspešno sodelovanje s fakulteto (do tri priznanja)**

16. člen

* Zahvala za strokovno sodelovanje na področju gospodarstva (do eno priznanje).
* Zahvala za dolgoletno sodelovanje (do eno priznanje).
* Zahvala za dolgoletno odlično sodelovanje (do eno priznanje).

Zahvalne listine se podeljujejo na predlog vodij kateder ali vodstva fakultete.

**Priznanja in zahvale Študentskega sveta**

17. člen

Študentski svet lahko predlaga fakulteti podelitev priznanj svojim poslovnim partnerjem, študentom, profesorjem, asistentom, tehničnim in drugim sodelavcem …

**Priznanja v izjemnih primerih**

18. člen

V izjemnih primerih se lahko na predlog dekana komisiji in/ali Senatu FKBV predlagajo tudi podelitve dodatnih in drugih priznanj ali zahval, kot npr. za kakšen izjemen dosežek pri raziskovalnem delu, za mednarodno priznan patent ali sorto, za pomemben prispevek k mednarodni prepoznavnosti fakultete, za požrtvovalno delo na humanitarnem področju, za odlično izvedeno in odmevno prireditev v tekočem letu ipd., vendar se morajo v tem primeru s tem soglasno strinjati tako člani komisije, kot člani Senata.

**Prehodne in končne določbe**

19. člen

Postopki za podelitev priznanj, ki so v teku, se prenehajo izvajati, predlogi pa se prenesejo v čas po objavljenem razpisu. Primer razpisa je priloga temu Pravilniku.

20. člen

Podatki o dosedanjih prejemnikih priznanj fakultete so vsebovani v Knjigi priznanj, zahval in zahvalnih listin FKBV UM.

21. člen

Z dnem uveljavitve tega pravilnika prenehajo veljati vsa ostala pravila o priznanjih.

22. člen

Ta Pravilnik stopi v veljavo, ko ga sprejme Senat fakultete.

Dekan Fakultete za kmetijstvo in biosistemske vede UM:

red. prof. Branko Kramberger